โต้งเชื่อบาทแข็งไม่กระทบเศรษฐกิจ
“กิตติรัตน์” ไม่หวั่นบาทแข็งกระทบเศรษฐกิจ ยันไม่มีนโยบายแทรกแซงค่าเงิน มั่นใจแบงก์ชาติเอาอยู่
15 ม.ค. 2556

“กิตติรัตน์” ไม่หวั่นบาทแข็งกระทบเศรษฐกิจ ยันไม่มีนโยบายแทรกแซงค่าเงิน มั่นใจแบงก์ชาติเอาอยู่
นายกิตติรัตน์ ณ ระนอง รองนายกรัฐมนตรี และ รมว.การคลัง เปิดเผยถึงแนวโน้มการแข็งค่าของเงินบาทในขณะนี้ ว่า การแข็งค่าขึ้นของเงินบาท ส่วนหนึ่งจากสภาพคล่องในระบบเพิ่มขึ้น เนื่องจากการใช้มาตรการผ่อนคลายทางเศรษฐกิจเชิงปริมาณ รอบที่ 3 (คิวอี 3) ของสหรัฐ ส่งผลให้ค่าเงินทั่วโลกแข็งค่าขึ้นในทิศทางเดียวกัน ซึ่งกระทรวงการคลังและธนาคารแห่งประเทศไทย (ธปท.) ไม่มีนโยบายที่จะเข้าไปแทรกแซงค่าเงินให้ผิดธรรมชาติ แต่จะเน้นให้ผู้ประกอบการไทยเร่งขยายการลงทุนยังต่างประเทศให้มากขึ้น รวมถึงสนับสนุนให้มีการลงทุนในตราสารทางการเงินต่าง ๆ ซึ่งน่าจะได้ประโยชน์จากการแข็งค่าขึ้นของเงินบาทเป็นอย่างดี
นายกิตติรัตน์ เชื่อว่า ธปท. มีนโยบายดูแลและติดตามเรื่องค่าเงินบาทให้อยู่ในระดับที่มีเสถียรภาพ ไม่เป็นอุปสรรคต่อภาคการส่งออก พร้อมทั้งแนะให้ผู้ประกอบการของไทยเร่งนำเข้าวัตถุดิบและเครื่องจักรในช่วงนี้ ที่เป็นประโยชน์เชิงธุรกิจในอนาคต ขณะเดียวกันเงินบาทแข็งค่า ยังทำให้ไทยนำเข้าพลังงานในราคาที่ถูกลงด้วย